
Avui tenim amb nosaltres tres persones que són l'exponent de la lluita 
d'un difícil període del nostre país: Xavier Amorós, Josep Anton Baixeras i 
Josep Subirats, representants alhora de tres ciutats del nostre territori que 
van patir la repressió franquista. I ara no parlaré dels terribles anys de la 
guerra, de les pors dels homes que s'havien d'enfrontar al qui anomenaven 
l'enemic, que de vegades era un conegut o un amic, ni de les corredisses 
del poble, dels assassinats, de les presons ni dels judicis sumaríssims, ni de 
les angoixes de les esposes, les companyes i les mares, no sabria fer-ho. Els 
parlaré dels anys de la mal anomenada pau. I dels homes i dones que, a les 
nostres terres, lluitaren a favor de les llibertats, de la democràcia i de la nor- 
malització de la nostra llengua i la nostra cultura. 

Contra les armes, contra l'esgarrifós brogit de les bales, cal el clamor 
del poble, quan emmudeixen, cal fer parlar l'art, la literatura. M'és molt 
difícil parlar d'aquells i aquelles que primer van patir la repressió física i 
després la intel-lectual. Però alhora m'honora poder presentar la cara visi- 
ble de la resistència cultural antifranquista en el nostre territori. 

La dictadura franquista havia prohibit i represaliat qualsevol mostra 
d'identitat catalanista i no va ser fins després de 28 anys (1967) quan es va 
veure una escletxa per començar a ensenyar la nostra llengua a les escoles. 
La joventut havia de buscar veritables referents culturals per contrarestar la 
falsejada i dogmàtica cultura que escoltaven un cop i un altre pels canals 
estatals. 

L'any 1965 es feien neteges a les universitats (Aranguren, Tierno Gal- 
vàn, Sacristàn) i als monestirs (abat Escarré), per tal d'eradicar les idees pro- 
gressistes del moment. Fins al 1967 no s'inicià, molt tímidament, 
l'ensenyament del català com a assignatura oficial en els centres d'educa- 
ció pública. El 1968 començaven les revoltes estudiantils i el 1969 s'assal- 
tava el Rectorat de la Universitat de Barcelona, tot i que s'havien anat 
generant des d'anys abans. El 1971 apareixia, clandestinament, l'Assem- 
blea de Catalunya i, el 1973, hi va haver l'atemptat de Carrero Blanco. El 
74 van assassinar Salvador Puig Antich. Anys plens d'angoixes fins a poder 


sortir al carrer a demanar "Llibertat, amnistia i Estatut d'autonomia" ( febrer 
del 76) o "L'Estatut, ara" (11 de setembre del 77). 

Després de la Guerra Civil, el nostre país va quedar orfe de cultura. Tan 
sols es podien sentir o llegir les idees feixistes, militaristes, imperialistes. 
Però en cadascun dels pobles del nostre territori van sortir veus que, primer 
des de la clandestinitat i després de manera més oberta, defensaven les 
idees progressistes. 

Les llibreries La Rambla de Tarragona, Gaudí i La Galera de Reus, i 
Viladrich de Tortosa o el bar La Geganta de Tarragona i el Café Negresco de 
Tortosa foren la seu de tertúlies i conferències d'aquells i aquelles que bus- 
caven un avenç cultural i polític. 

De tothom és coneguda la influència de la premsa en la societat. Amo- 
rós, Baixeras i Subirats, com no podia ser d'altra manera, van utilitzar la 
ràdio, des de diversos programes, i la premsa escrita per explicar de manera 
clara, alhora que perillosa per a ells, el que estava passant al nostre país i el 
que passava a la resta d'Europa, i buscaven de manera subtil una normalit- 
zació democràtica de la cultura. Abans i durant molts anys també es va 
haver d'escoltar la ràdio de manera clandestina. La BBC, amb un dia setma- 
nal en català, Ràdio París, Emisión para Espania, amb la col-laboració 
d'algun capellà, la qual cosa provocava l'estranyesa d'alguns, o Ràdio Pire- 
naica, en la línia comunista, eren les tres emissores que ajudaven a prendre 
consciència del que estava succeint en el món exterior, fora dels estereotips 
i la propaganda del règim. 

Durant els anys cinquanta, encara era viva la censura i fins i tot l'auto- 
censura. Semblava que tothom s'avenia al refús del progrés i a l'ofec de la 
cultura i molt pocs s'atrevien a refer el pensament democràtic i cultural. No 
serà fins la dècada dels seixanta que hi haurà una revitalització a Catalunya 
de la mà d'obrers i d'intel-lectuals que s'inicien en la política. Al nostre ter- 
ritori, al llarg dels anys seixanta l'oposició antifranquista es reorganitza a 
l'entorn del PSUC i altres organitzacions d'esquerra que compten amb el 
suport dels sectors progressistes de la clerecia, que deixa els seus locals per 
a les reunions clandestines. La parròquia de Sant Pau i la de Sant Salvador, 
a Tarragona, o els locals de l'HOAC (Hermandad Obrera de Acción Catò- 
lica) de Reus seran l'escenari de l'inici d'allò que més tard esdevindrà 
l'Assemblea de Catalunya en aquestes ciutats. Cal dir que els i les que hi 
participaven eren una minoria combatent força allunyada de la majoria de 
la població que, per por o per haver vist augmentar el seu benestar, no 

volien "embolicar-se en política" D'entre la resta de la ciutadania hi havia 
els qui no volien que els confonguessin amb els franquistes, però als quals 
la situació ja els estava bé. 

Al mateix temps havien anat sorgint un seguit d'iniciatives culturals: 
sessions de teatre en locals poc avinents per al cas o en domicilis particu- 
lars, representacions al Teatre de Cambra del Centre de Lectura de Reus, la 
consolidació de l'Òmnium Cultural, la incorporació de nous grups socials, 
les associacions de veins... van anar teixint el canvi social i cultural. 

Els grups polítics començaren a tenir influència i força a partir del 71, 
especialment amb l'impuls de l'Assemblea de Catalunya, que es va consti- 
tuir el 7 de novembre de 1971 en una reunió feta a l'església de Sant Agustí 
de Barcelona, i la seva trajectòria va durar fins poc després de la celebració 
de les primeres eleccions democràtiques, al mes de juny de 1977 Un any 
més tard, a la sagristia de l'església de Sant Pau de Tarragona es constituia, a 
peu dret, la delegació de l'Assemblea a Tarragona i en una setmana s'havia 
organitzat el secretariat a càrrec de militants del PSUC i de CCOO. 

Com a moviment unitari de les forces polítiques de Catalunya, la seva 
tasca consistí a crear una plataforma capaç d'incidir en la política del tar- 
dofranquisme i de la primera transició a partir de la defensa d'uns punts 
programàtics molt generals però que generaven un gran consens entre tots 
els sectors progressistes de la societat catalana. Els quatre punts programà- 
tics eren: restauració de les llibertats, amnistia per als presos polítics, res- 
tauració de l'Estatut d'autonomia de 1932 i del conjunt d'institucions que li 
eren pròpies, i coordinació d'aquestes accions amb les forces democràti- 
ques de la resta de l'Estat espanyol. 

Però hi va haver uns antecedents de l'Assemblea de Catalunya: la 
Comissió Coordinadora de Forces Polítiques de Catalunya, constituida a 
finals de 1969, com un moviment de base obrera i popular en el qual parti- 
cipaven, juntament amb sindicalistes, membres de diversos grups polítics 
d'esquerres i nacionalistes. 

Un sector molt actiu en la lluita antifranquista va ser el moviment estu- 
diantil, que va protagonitzar l'any 1966 la tancada a l'església dels caput- 
xins (la coneguda Caputxinada), de la qual sorgí el Sindicat Democràtic 
d'Estudiants de la Universitat de Barcelona. 

El món de la cultura també va ser molt actiu. Al desembre de 1970, més 
de 200 persones es van tancar a Montserrat i van constituir l'Assemblea 
d'Intel-lectuals, que va tenir un paper directe en la formació de l'Assemblea 

de Catalunya. A Tarragona i a Reus també es van generar nuclis forts i actius 
d'aquesta lluita intel-lectual antifranquista, que tenien dos referents clars: 
Baixeras, a Tarragona, i Amorós, a Reus. 

Una de les fites més importants de l'Assemblea era la d'anar incorpo- 
rant al moviment el nombre més gran possible de sectors socials i d'agrupa- 
ments territorials. Una de les formes de mobilització més emprades en 
aquesta fase van ser les concentracions pacífiques: la primera, a Ripoll 
(1972), amb motiu del primer aniversari, la segona, a Sant Cugat (1973), 
amb motiu de la Diada Internacional dels Treballadors, la tercera, en pro- 
testa per la detenció dels 113 membres de la Comissió Permanent de 
l'Assemblea, es va celebrar en una àrea que anava de Vic a Granollers i va 
aplegar unes 15.000 persones. La primera manifestació autoritzada a 
Tarragona va ser l'any 1976. 

Però el desplegament territorial de l'Assemblea va ser lent. L'any 1972 a 
les comarques meridionals només hi havia organització territorial de 
l'Assemblea al Tarragonès. Així es va arribar fins al 1976, moment que totes 
les comarques tarragonines tenien organització, amb l'excepció del Baix 
Ebre. L'Assemblea tenia una clara vocació catalanista, però sorgia amb la 
complicitat de tots els sectors socials. Per tal d'integrar els sectors pujolistes 
i democratacristians, l'Assemblea creà a finals de 1974 una Comissió 
d'Enllaç, que va fer de punt d'unió amb plataformes unitàries de diversos 
punts de l'Estat. Finalment s'arribà a la constitució d'un nou organisme de 
coordinació de partits: el Consell de Forces Polítiques de Catalunya. 

L'any 1976 va ser molt dens en mobilitzacions, com les que convocà 
l'Assemblea els dies 1 i 8 de febrer, amb els lemes de "Llibertat, amnistia i 
Estatut d'autonomia" i que aplegà unes 70.000 persones que ocuparen tot 
l'Eixample. El mateix any, a Sant Boi de Llobregat, el dia 11 de setembre 
s'hi aplegaren més de 100.000 persones. Però l'acte en què el poble català 
es va abocar, que es constituí en el més important pel que fa a participació 
ciutadana i que suposa quasi el testament de l'Assemblea, es produí un any 
més tard, l'11 de setembre de 1977, en el qual sota el lema "Volem l'Esta- 
tut" es van manifestar al voltant d'un milió de persones. 

Aquest gran moviment unitari fou una de les bases fermes per a la pos- 
terior candidatura de l'Entesa dels Catalans per al Senat. Aplegava, al prin- 
cipi, des d'Unió Democràtica de Catalunya i Convergència Democràtica de 
Catalunya fins als socialistes i el PSUC, a més de persones independents. 
Aviat se'n van desmarcar UDC i CDC. La candidatura va tenir un gran èxit i 

els dotze candidats que presentaven foren elegits amb un nombre altíssim 
de vots. El seu programa electoral eren els tres punts programàtics de 
l'Assemblea de Catalunya. I als dotze senadors elegits s'hi van sumar els 
dos elegits per CDC i el senador independent Lluís M. Xirinachs, després 
també s'hi sumarien dos dels quatre senadors catalans de designació reial. 
Tot això va representar un grup nacional català unitari al Senat amb força i 
prestigi. Un grup que no tan sols va fer la seva tasca a Madrid, sinó que 
convocava regularment actes unitaris arreu de Catalunya, la qual cosa va 
suposar una gran ajuda per a la presa de consciència del poble català. 

Amorós, Baixeras i Subirats van lluitar i es van constituir en referents 
col-lectius del desig del canvi, no van ser els únics, però avui aquí repre- 
senten la cara visible de la resistència cultural antifranquista. Són testimonis 
del trist moment històric dels 36 anys de la dictadura i dels tres de guerra 
civil. Són representants del nostre territori, atès que les seves activitats es 
duren a terme a Tarragona, Reus i Tortosa. Formen part i avui, aquí, repre- 
senten aquells que van ajudar en el pas a la democràcia. Moltes de les 
seves vivències tenen un clar paral-lelisme. 

Xavier Amorós Solà va néixer a Reus. El seu pare, militant d'ERC, i la 
mare, afiliada a la Lliga, li van ensenyar el respecte a les opinions contràries 
i el diàleg com a eina per solucionar els problemes. Durant la guerra, forma 
part del Bloc Escolar Nacionalista i és el dia que els alemanys ocupen París, 
l'any 1940, quan ell pren consciència del fet que s'ha de lluitar fermament 
per aconseguir la democràcia. El contacte amb la gent del món rural 
d'Andalusia, mentre fa el servei militar, tindrà una gran influència en la 
seva ideologia, com ell mateix explica. Relacionat amb els intel-lectuals 
que havien sobreviscut a la guerra i la repressió, no dubta a integrar-se, 
l'any 1948, a la Secció de Literatura i Idiomes del recent reobert Centre de 
Lectura de Reus, la qual cosa el posa en contacte amb Carles Riba, 
Francesc de Borja Moll, M. Aurèlia Capmany i Joan Triadú, entre d'altres. És 
un dels fundadors, l'any 1952, de l'Associació d'Estudis Reusencs, amb un 
projecte editorial al darrere. Escriptor, defensor de les nostres arrels, guar- 
donat amb diversos premis de literatura, botiguer empresari de Les Amèri- 
ques, a ell li agrada dir que té un "perfil obrer" La realitat és la d'un home 
compromès que encapçala múltiples iniciatives per recuperar les llibertats i 
la democràcia del seu país: reprèn el teatre català a Reus amb el Teatre de 
Cambra del Centre de Lectura l'any 1956: participa en la fundació del Tea- 
tre de Cambra de l'Agrupació Pericial a partir del 62, dirigeix, tot donant-li 

una forta embranzida, la Revista del Centre de Lectura, entitat de la qual 
serà president i des d'on ha après, en paraules seves, a valorar la cultura i a 
patir-hi. 

Però aquesta lluita la porta també a l'àmbit polític i, juntament amb 
Isabel Llàcer i Celestí Martí Salvat, funda en la clandestinitat la Comissió 
Democràtica del Baix Camp. L'any 1967, per primer cop, se signa amb 
aquest nom un primer manifest, sorgit arran d'una crisi d'aigua a Reus. 
Recorda, amb una memòria prodigiosa, com el diumenge després de Sant 
Josep de l'any 1968, es van reunir unes quaranta persones al local de 
l'HOAC, local on posteriorment es reuniria la Taula de Forces Polítiques de 
Catalunya. 

Continua la seva activitat cultural antifranquista en columnes als diaris 
Reus Diari i setmanaris com Mestral i en emissores de ràdio, Ràdio Reus 
EAJ 2. Des de 1940 escriu poesia ininterrompudament i s'endinsa també en 
obres teatrals. El 1958 guanya el premi Santiago Rusifol als Jocs Florals de 
la Llengua Catalana, celebrats a l'Argentina per raons òbvies. Entre els 
nombrosos guardons que ha obtingut al llarg de la seva llarga carrera literà- 
ria, vull destacar el premi Carles Riba, que rebé l'any 1964, en plena època 
franquista, per l'obra Qui enganya, para. Literatura i política conviuen en 
Amorós amb un clar sentiment antifranquista i antidictatorial. Explica que 
tot el que escriu són records i memòria: "Penso que per què m'he de tren- 
car el cap inventant paràboles, si explicant tot el que he viscut durant una 
època tan recargolada ja puc fer literatura" (Revista del Centre de Lectura, 
7a època, núm. 5, Reus, 2002). 

Entra en contacte amb Joan Reventós a través dels socialistes de Reus i 
del pare Rion, frare de Montserrat. A causa de la seva trajectòria política i 
de la seva amistat amb les Joventuts del PSUC, Reventós li va demanar 
col-laboració per organitzar les esquerres nacionals d'abast reusenc. 

Forma part de l'Assemblea de Catalunya i continua la seva lluita en 
l'àmbit local a favor de les llibertats fins que, a les eleccions del 79, Josep 
Benet li proposa anar com a independent en la candidatura Per l'Entesa. El 
1986 és elegit senador per Tarragona amb el PSC — PSOE i el 1990 revalida 
el càrrec fins al 1993, any que es jubila de la política activa. 

Amorós, que assegura no tenir vocació de polític i que hi va arribar com 
a reacció contra el franquisme, que l'obligava absurdament a demanar per- 
mís per a tot, i que continua dient que està retirat de la política activa, 
segueix fent declaracions com aquesta: "Si al final del franquisme m'hagues- 

sin jurat que durant la democràcia hauria tornat al poder la dreta de sempre 
que, a vegades, agafa un to monàrquic, o de salvadora de l'església, i del 
patriotisme exacerbat, o a vegades agafa el to dels feixistes més fastigosos, o 
altres vegades, com ara, agafa l'aire de demòcrata, no m'ho hauria cregut. 
La pesta actual és la indiferència. La gent, com que va una mica tipa, no 
s'adona que li segueixen prenent el pèl. I el capitalisme salvatge fa el que 
vol. No entenc com Espanya, que ha estat trepitjada durant tants anys pel 
franquisme, voti en democràcia la dreta derivada del franquisme." 

Josep Anton Baixeras Sastre, nascut a Tarragona, de pares propers a la 
Lliga, passa una infantesa amb una situació familiar econòmicament difícil 
a causa de la mort del pare, però rep una educació literària molt sòlida. 
Estudia Dret a la Universitat de Barcelona mentre treballa a Tarragona, una 
ciutat culturalment assolada pel franquisme. A l'inici dels anys cinquanta 
comença a escriure i es presenta als concursos convocats en uns anys que 
el català era una llengua desterrada. D'aquí arrenca l'amistat amb Octavi 
Saltor i Joan Triadú. El seu primer llibre, Perquè sí, el publica l'any 1957 a 
l'editorial Raixa de Mallorca, regentada per Francesc de Borja Moll. Dos 
anys més tard, en plena dictadura franquista, amb l'obra Perquè no, guanya 
el premi Víctor Català. 

L'activisme cultural i polític de Baixeras és desbordant, és un dels noms 
que trobem repetidament en totes les iniciatives sobre la recuperació de la 
nostra cultura: les obres de teatre representades en la clandestinitat i entre 
les parets del Mas dels Casaments de la Selva del Camp, on també es feien 
trobades clandestines de polítics i intel-lectuals de la resistència antifran- 
quista catalana, el seu paper com a promotor en la creació de la societat de 
la llibreria La Rambla, focus cultural d'aquesta mateixa resistència amb ter- 
túlies polítiques, xerrades, trobades i jurats literaris, per la qual passaren 
persones de la categoria de Joan Fuster, Ernest Lluch, Vúzquez Montalbàn, 
Antoni Tàpies, Martí i Pol, el seu lideratge en la represa de classes de llen- 
gua catalana: també fou Baixeras qui instaurà l'any 71 l'Òmnium Cultural a 
Tarragona, del qual fou el primer president, després d'haver estat tres anys 
com a president en la clandestinitat, en reunions fetes a la llibreria La Ram- 
bla. Ell recorda també, amb l'humor que el caracteritza, les visites per les 
cases per tal de recollir firmes a favor de manifestos, per treure algú de la 
presó, per obtenir, en una paraula, els drets que ens havien arrabassat. 

Alhora, va iniciar l'any 1963 a Ràdio Tarragona un programa en llengua 
catalana. Era un espai de reflexió des del qual s'informava dels esdeveni- 

ments culturals socials i polítics. Un fort i valent contrapunt a la informació 
oficial de les emissores franquistes. Amb un to relaxat i amable i amb una 
lluita constant amb la censura, criticava la realitat d'un país sotmès al qual 
la dictadura havia anorreat la identitat nacional. Les seves intervencions del 
dilluns des de la ràdio anaven dirigides a aconseguir una certa normalitat 
cultural i democràtica en un poble al qual havien intentat desposseir dels 
seus valors i les seves llibertats. 

Nacionalista i progressista són dos dels qualificatius que escauen a Bai- 
xeras, que forma part de l'Assemblea de Catalunya al principi, sobretot en 
la seva extensió territorial a Tarragona. 

L'any 1977, a proposta de Joan Reventós, forma part de la candidatura 
al Senat de l'Entesa dels Catalans. En constituir-se la Comissió Permanent 
de l'Assemblea de Parlamentaris, és un dels 21 parlamentaris elegit com a 
representant . Viu, per tant, en directe els contactes i les accions que aca- 
ben per portar Tarradellas a Catalunya. Durant uns anys centra els seus 
esforços a aconseguir els drets dels catalans no tan sols des del Senat, sinó 
també des de l'Ajuntament, ja que l'any 1979 es presentarà a les primeres 
eleccions democràtiques municipals encapçalant com a independent la 
llista del PSUC. Aquesta formació aconsegueix ser la segona força política 
a l'Ajuntament de Tarragona, la qual cosa li permet ocupar el càrrec de pri- 
mer tinent d'alcalde. 

Ha continuat la seva trajectòria professional com a advocat, però també 
com a escriptor, i ha estat i és un defensor i difusor de la cultura. 

Josep Subirats Pihana nasqué a Tortosa, de pares republicans. Als 14 
anys, de la mà de Marcel-lí Domingo, va entrar com a redactor del diari 
republicà El Pueblo, des d'on va viure els fets del 6 d'octubre del 34. 
Durant un temps compatibilitzà aquesta feina amb els estudis i amb càrrecs 
directius a la FUE, organització estudiantil que després va ser integrada a la 
Federació Nacional d'Estudiants de Catalunya. També des d'aquest diari 
visqué l'esclat de la Guerra Civil i el 1937 va ser nomenat director d'El 
Poble, des d'on dedicà una campanya periodística contra les atrocitats dels 
extremistes incontrolats i a favor de la legalitat republicana. Anys més tard 
(1946), va ser director del periòdic clandestí Ara. 

S'incorporà a l'exèrcit de la República a finals d'abril del 38, fins que 
fou fet presoner al febrer de l'any seguent. A partir d'aquest moment, Josep 
Subirats viu els moments més difícils de la seva vida a la presó de Pilats. És 
sotmès a consell de guerra sumaríssim i d'urgència, en el qual se'l con- 

demna a mort, per bé que se li commuta la pena a reclusió perpètua perquè 
és menor d'edat. Les seves vivències amb aquells i aquelles que compartiren 
presó amb ell, alguns dels quals no van tenir la mateixa sort, ens les relata 
de manera clara i esfereidora en les seves memòries: Pilatos 1939-1941 Pri- 
sión de Tarragona i a Entre vivències. "Fins després del fracassat cop de 
Tejero, aquí no es va estar tranquil", comenta. Subirats representa avui tots 
aquells i aquelles que van patir repressió i presó per defensar les llibertats 
democràtiques contra les atrocitats de la dictadura militarista de Franco. 

En llibertat condicional, l'any 1945 es trasllada a Barcelona i s'incor- 
pora al nucli dirigent d'ERC, que tenia com a objectiu impulsar el protago- 
nisme d'aquest grup polític. Aquest nucli restableix des de la clandestinitat 
l'estructura del partit i recupera les cinc federacions. Més tard, Josep 
Subirats és elegit representant de l'agrupació comarcal a la federació de 
Tarragona, a Tortosa, al domicili del metge Josep Franquet Tomés. 

Continua la seva activitat a la premsa, amb periòdics com La Humani- 
tati Ara, dirigit per ell mateix. El 1947 torna a ingressar a presó, aquest cop 
a la Model de Barcelona. Quan surt d'allí "no en llibertat —ens diu— per- 
què al carrer tampoc se n'era, de lliure", li aconsellen de no tornar a la 
direcció d'ERC per tal com era massa conegut de la policia. Així que, sense 
perdre contacte amb el grup, dedica el seu temps a cursar estudis de peri- 
tatge mercantil i a treballar. 

Fou professor de Legislació Fiscal a l'Escola d'Alts Estudis Mercantils de 
Barcelona i a l'Escola Superior de Comerç de Sabadell. Deixà l'ensenya- 
ment amb els conflictes estudiantils del maig del 68. I no es reincorporarà a 
l'ensenyament fins a l'any 1975 com a professor de Política Fiscal de 
l'Empresa de la Universitat Autònoma de Barcelona. Mort Franco, reorga- 
nitza l'esquerra a Tortosa juntament amb el Dr. Parés, que participà també 
en l'Assemblea de Catalunya. 

A les eleccions del 15 de juny de 1977 va formar part de l'Entesa dels 
Catalans com a candidat al Senat, i fou elegit senador, càrrec que revalidà a 
les eleccions del 79. El seu paper no és el de protagonista polític, sinó his- 
tòric, ja que fou vicepresident de la Comissió de Pressupostos i membre de 
la Comissió Mixta Congrés - Senat en matèria pressupostària. Formà part de 
l'Assemblea de Parlamentaris de Catalunya i fou elegit membre de la 
Comissió dels Vint que havia de redactar el projecte d'Estatut de Catalunya 
a Sau, i, posteriorment, de la Delegació dels Vint-i-un que havia de nego- 
ciar-ne el text definitiu. 

Seguí com a senador, tasca en la qual destacaren les seves intervencions 
en el Ple sobre les mesures urgents de reforma fiscal, la Llei orgànica del Tri- 
bunal Constitucional, i en la defensa de l'aigua de l'Ebre. "Em van encase- 
llar tècnicament", diu Subirats, "i el que més greu em sap és que al juny del 
82 vaig haver de renunciar a l'escó en ser elegit per les Corts conseller del 
Tribunal de Comptes d'Espanya", organisme del qual va ser vicepresident. A 
partir de 1985 assumeix responsabilitats rellevants al Tribunal de Comptes 
Europeus. Uns anys més tard publica Actitudes de los empresarios ante la 
evolución del sistema tributario i La Unió Europea pas a pas. L'any 2000 fou 
requerit pel Parlament europeu per presidir el comitè de set altes personali- 
tats que havien de redactar la proposta d'Estatut de l'eurodiputat. 


"Amb tants anys d'estar a la política no m'han deixat fer política" 


Amorós, Baixeras i Subirats han estat proposats per aquesta Universitat 
com a doctors honoris causa no en condició de polítics, sinó com a motors 
culturals antifranquistes, com a persones que van lluitar des de la clandesti- 
nitat per recuperar els drets dels ciutadans, que van formar part de l'Assem- 
blea de Catalunya com a motor de canvi polític, que van defensar la nostra 
llengua i la nostra cultura, no des de les elits, sinó com a poble. Ells repre- 
senten la gent del nostre territori que avui, malauradament, no ens poden 
acompanyar, però que van aconseguir que el canvi estigués entre la 
reforma i la ruptura. Aquest període, amb els seus moments de clarobscurs, 
va esdevenir un marc per a l'exercici de les llibertats democràtiques i 
l'autonomia política, el més llarg de la nostra història del segle xx, que va 
permetre la Constitució del 78, de la qual commemorem el 25è aniversari. 

Rector Magnifice, Excellentissimorum Dominorum Xavier Amorós Solà 
et Joseph Antonii Baixeras Sastre et Joseph Subirats Pifana uitam et opera, 
ut potui, explanaui. Satis tamen uideor dixisse ut ob magna eorum merita 
tua auctoritate iis praemia tribuantur. Rogo igitur, Rector Magnifice, uti cla- 
rissimos uiros Xavier Amorós Solà et Joseph Antonii Baixeras et Joseph 
Subirats Pifana honoris causa doctores creare et nostrorum Studiorum Uni- 
uersitati adnumerare digneris. 

A primers d'octubre del 1941, quan anava a començar el curs a 
Barcelona, per un inesperat i gravíssim succés familiar, en un tancar i obrir 
d'ulls, vaig passar d'aspirant a universitari a ser universitari frustrat. l ara em 
trobo les portes obertes de la Universitat de la forma més generosa que em 
podia imaginar. Ho agraeixo de tot cor. Moltíssimes gràcies. 

Sóc d'aquella remesa, d'aquella fornada que ha viscut més de tres 
quarts de segle dintre del 1900. D'aquests 75 anys n'hem passat quaranta 
sota l'amenaça i el dogal del franquisme, primer amb la guerra encesa i 
després amb la dictadura. Aquest període, per la duresa de la falsa pau que 
començà el primer d'abril del 39, equival a una guerra de quaranta anys. La 
gent de la fornada vam haver d'aguantar de ple la doble indignitat de sentir- 
nos escarnits en la nostra ciutadania i en la nostra catalanitat. 

Després, vam ser espectadors més que interessats de la Guerra Mundial. 
l vam veure com s'ensorraven les esperances entre els anys 1945 i 1950, 
abandonats cínicament per les anomenades democràcies occidentals. 

A partir de l'any 50 la que podríem dir guerra freda espanyola va ser 
més glaçada que mai. Aquell tram del túnel franquista, sense sortida visible, 
semblava que no hagués de tenir fi. Els vencedors ja havien aconseguit des 
del primer dia despullar-nos de la condició de ciutadans i relegar-nos a 
l'esglaó de súbdits. 

A còpia de perdre les esperances la gent va quedar aclaparada. Va 
caure en l'oblit, en la indiferència, en la desinformació, en la desconnexió. 
Devíem ser a la gran travessia del desert. Potser per instint de conservació 
ens vam endurir i insensibilitzar fins a greus extrems. Espriu, segons Pla, 
"lúcid i desolat", en una carta del 27 d'abril del 1967, em deia: "La veritat 
és que la nostra gent no és freda de coll sinó glacial, i acostuma a tenir 
espardenya en el lloc que hauria d'ocupar el cor. Ens hi hem de resignar i 
prescindir-ne." 

Però precisament d'aquestes circumstàncies extremes en pot néixer, 
simultàniament en moltes consciències, la necessitat de compartir el deses- 
per, d'agrupar-se, de convergir i donar ànim i de rebre'n. I és el moment que 

alguns comencen a veure clar que són els vençuts d'una guerra indigna. I 
senten l'orgull de ser els vençuts i no els vencedors. 

l així, a tocar ja dels seixanta, l'oposició (ni ben organitzada ni massiva) 
va començar a fer-se perceptible i segurament els herois de les dues prime- 
res dècades no es van sentir tan terriblement sols. Molt aviat, com tots 
sabem, aquesta oposició, a la Universitat de Barcelona, va començar a 
plantar cara, a pit descobert. No havia de tardar gaire que a Barcelona, 
malgrat l'extrema vigilància policial, es constituís la Taula Rodona que 
aplegava pràcticament la totalitat de forces polítiques antifranquistes. 

Als nostres territoris, aquesta necessitat d'agrupar-nos, d'apuntalar-nos 
mútuament, portà un grup admirable de selvatans, de la Selva del Camp, a 
organitzar uns aplecs de sardanes a l'ermita de Paretdelgada. Aquests aplecs 
tingueren molt d'èxit, un èxit creixent i van resultar especialment destacats 
els celebrats del 1960 al 1964. Després foren dràsticament suspesos, tot i 
que van tenir una prolongació no prevista a Sant Antoni d'Alforja el 1965 i 
1966. A la Selva del Camp, a l'aplec de 1964, hi va haver una xifra de joves 
que vorejava les sis mil persones, convocats pel progressisme de Joan XXIII i 
per la reivindicació catalanista. Potser no ens vam adonar de la importància 
que tenien aquells aplecs. Tolerats per mediació de l'església local, van ser 
un autèntic miracle que permetia comprovar com la protesta per la repressió 
anticatalana es feia massiva, visible, desplegada en plena claror, sense tenir 
res a veure amb el caràcter fantasmal que s'atribuia a l'oposició. 

Joan Triadú, assistent als aplecs i col-laborador, va afirmar que si tot 
Catalunya tingués el caràcter de la gent del Camp de Tarragona, els proble- 
mes dels catalans ja faria molts anys que estarien resolts. Triadú fou el presi- 
dent del jurat dels certàmens literaris que es feien junt amb els dos aplecs a 
la Selva i Alforja. Les autèntiques peripècies d'aquests jurats les vam conèi- 
xer amb detall: en formàrem part Josep Anton Baixeras i jo. 

En aquest indubtable canvi de circumstàncies, afavorit, com sabem 
tots, per l'actitud d'un clergat jove que se sentia emparat i inspirat per Joan 
XXIII i també per Pau VI, ens caigué a sobre un esdeveniment polític del tot 
negatiu: el resultat del referèndum que organitzà el govern franquista per 
aprovar la llei orgànica de l'estat i que, de fet, volia significar "Franco, sí" o 
"Franco, no", encara que la negativa més que hipotètica no hauria resultat 
vinculant. El referèndum va anar precedit d'una campanya propagandística 
aclaparadora, encara més intensa que la dels "25 afios de paz" La campa- 
nya del referèndum ho va empastifar tot. La televisió va tornar a ser la gran 

protagonista però no van deixar res per verd: hi va haver coaccions a dojo, 
bulos i falòrnies d'origen oficial, és a dir, joc brut a escala galàctica. El 
resultat va ser també aclaparador. No van necessitar fer trampes, ni tupina- 
des. Va anar a votar quasi tothom i el tothom, sempre relatiu, va dir massi- 
vament que sí al dictador. Tots els jubilats van anar a les urnes pensant que 
si no deien que sí anul-larien la pensió. La gent seguia tenint por, molta por. 
El resultat vergonyós del referèndum del 1966 va ser un gran cop moral per 
al sentiment oposicionista. 

Amb tot, dintre l'exigua minoria, hi havia un moviment que no cessava. 
A Reus, que és el que jo conec, castigat com estic pel sedentarisme, el 
PSUC, ajudat pel PC, va enviar una catedràtica de Literatura a l'Institut, 
Isabel Llàcer Gil de Ramales, ajudant de Dàmaso Alonso, que vingué de 
Madrid amb l'encàrrec exprés de reconstruir aquí el partit que havia estat 
anorreat. Per altra banda, Joan Reventós, acompanyat d'un tarragoní, Rion, 
ens visitava sovint amb la intenció d'implantar el Moviment Socialista de 
Catalunya (MSC). A Reus hi vivia, després d'un llarg exili, Celestí Martí Sal- 
vat, que havia estat secretari general de les JSUC durant la guerra. Celestí 
Martí va quedar encarregat d'organitzar l'MSC i així ho va fer, com ho va 
fer Isabel Llàcer amb el PSUC. 

Amb Llàcer i Martí ens vèiem sovint. Ens vam proposar fer una forma- 
ció unitària local per posar-nos d'acord amb la Taula Rodona de Barcelona. 
Ens vam aliar amb l'HOAC: ens reuníem al seu local. Érem una dotzena de 
persones: quatre socialistes, dos comunistes, els tres de l'HOAC i tres inde- 
pendents. Enviàvem papers clandestins per correu, alguns amb temàtica 
reusenca d'actualitat. Els firmàvem com a Comissió Democràtica del Baix 
Camp. El darrer diumenge de març de 1968 vam decidir convocar una reu- 
nió amb simpatitzants —una operació una mica arriscada— a la qual assis- 
tirien quaranta persones i presidirien tres representants de la Taula Rodona 
diguem barcelonina. Dos dies després ens van avisar que la policia ho vigi- 
lava. No vam fer cap més reunió al local però vam seguir veient-nos. Aviat, 
els components del grup contactàrem amb gent de Barcelona que organit- 
zava l'Assemblea de Catalunya. A banda d'aquests contactes, Llàcer i Martí 
foren detinguts (Celestí Martí fou processat) en ocasions distintes. Hi va 
haver almenys dues detencions més i diversos i prolongats interrogatoris a 
membres de la Comissió. 

L'Assemblea de Catalunya a Reus no es va convocar d'una forma àmplia 
fins prop del final de febrer del 1976, dos mesos després de la mort del dic- 

tador. Ens vam reunir més d'un centenar de persones. Com ho esperàvem, 
va acudir gent de Reus i d'altres pobles del Baix Camp. Vam necessitar un 
local gran. Un dies abans de la reunió, l'Anton Feliu i jo vam anar a dema- 
nar acollida als col-legis masculins. Pràcticament, ens van tirar la porta als 
nassos. Sortosament el prior, mossèn Raventós, ens va deixar una gran sala 
al segon pis del Centre Catòlic. 

Però llavors ja havíem entrat, per fortuna, al que se n'ha dit la passió 
democràtica. Aquella passió democràtica dels anys 1975, 1976 i 1977 ens 
va salvar. La gent va oblidar la indiferència, la fredor, l'abúlia. L'entusiasme 
pel canvi era al carrer i allà on es podia manifestar i expressar. I molt aviat 
vam poder començar a teixir de nou la democràcia. Sabem, però, de quin 
teixit subtil es tracta, amb quins fils tan delicats hem de treballar. No hi ha 
democràcia plena mentre domini l'egoisme, mentre hi hagi discriminació i 
misèria, mentre faltin, en un o altre sentit, la justícia, la llibertat. Tot plegat 
s'ha dit moltes vegades, s'ha repetit en moltes ocasions. 

Demanem (no sé exactament a qui, però demanem-ho) que se'ns doni 
l'encert i l'habilitat suficients perquè el delicat teixit que tenim entre mans 
no se'ns desgavelli i ens convertim en una desmanyotada Penèlope, tocada 
de l'ala, que en lloc d'avançar, reculi, i ens quedem, altre cop, nuets de pèl 
a pèl, com aquells quaranta anys de tan trista memòria. 

ds Discurs d'investidura 


pronunciat pel Dr. Josep Antoni Baixeras Sastre 


En acceptar complagut l'honor que se'ns discernia, ja vaig parlar-te, esti- 
mat rector, d'una antiga i constant visió meva: la Universitat no pas llunyana, 
però sí contemplada sempre com un castell enlairat, el reducte més famós de 
la literatura mundial, aquell objecte inaccessible que, per culpa del petit jueu 
centreuropeu, després d'haver obsedit la meva generació, manté encara 
intactes, dins les boires de la modernitat, les seves torres altívoles. 

Tanmateix, en el meu cas i ara la promesa d'aquell Montsalvat edènic 
no esdevé realitat dominadora encimbellant-se com l'altre, damunt el burg 
i el riu. Molt més modestament, l'anhelat somni, ara ja no malson, s'oculta 
darrere les parets de rajola de l'escorxador municipal. Això sí: un dia orna- 
des per uns caps zoomorís que, en cas d'haver-se conservat fins al dia 
d'avui, i ressuscitat el petit jueu que deia, sens dubte n'assaboriria llur som- 
riure bestial. 

Tanmateix, amic rector, jo no et deia llavors, a la meva carta, i ho faig 
ara perquè, davant de testimonis, ho trobo més proporcionat i solemne que 
bona part del meu goig prové de dues circumstàncies cabdals. 

La primera, i més important —important fins al punt que, sense tal con- 
tingut, per mi l'acte d'avui no valdria gaire cosa més que un pàgina de 
l'Hola—: amb tota aquesta festa, per voluntat vostra, qui la Universitat de 
debò homenatja, més que nosaltres tres —quant a mi, poca cosa més que 
un abillament acolorit, ninot de ventríloc, deia Pere Calders—, són els ide- 
als de justícia, de progrés i de llibertat, comú patrimoni nostre. 

l em consta que és per aquests ideals per la cosa que he estat escollit 
nou doctor. I, he d'insistir-hi, seran aquests valors —sempre en perill greu, 
com cada dia constatem—, per la cosa que he acudit amatent i ben satisfet 
a la Universitat i per la cosa que seguiré al seu servei, ja que els mantindrà. 

I sens dubte per això que acabo de dir s'explica que, a tots tres, ara la 
Universitat, igualant-nos en honor, alhora ens dispensa de presentar a aquest 
benigne tribunal els volums d'una tesi doctoral que nosaltres, malgrat tot, 
havíem anat confegint lletra per lletra, mot per mot, en dies difícils, com us 
ha estat explicat, i que, doncs, amb les presses, ha restat sense relligar. 

El segon motiu de goig, gairebé no cal dir-ho, prové de sentir-me acom- 
panyat altra vegada per dos estimats amics, sens dubte superiors a mi en els 
mèrits que la nostra entranyable padrina ja us ha revelat, però no pas 
millors en afectes recíprocs. 

Vull que consti: no em sento estrany en aquesta casa, per a mi, a més 
d'objecte del desig, com abans us deia, és refugi ja antic. Quan només exis- 
tia com a una modesta extensió universitària, i nosaltres, el Josep, el Xavier 
i jo, vivíem de ple les aventures que ens ha novel-lat la Joana, un dia vaig 
venir com a representant de l'Òmnium Cultural de Tarragona a dotar amb 
un petit lot la vostra incipient biblioteca. I en aquest punt, em sento obligat 
a recordar-vos un altre amic, ja d'aleshores, delegat que fou de l'extensió 
universitària de Tarragona, embarcat en el mateix vaixell que nosaltres i ara 
feliçment present en aquest acte, el qual —rector amic, permet-me la petita 
crítica—, potser aquest Claustre, en la forma, ha restat un xic omís, segur 
que no en el vostre record, segur que no en la vostra estima, però potser sí, 
a parer meu, i perdoneu-me la impertinència, en la manifestació col-legi- 
ada i explícita d'aquests bons sentiments: parlo del catedràtic jubilat 
d'Ètica, el doctor Artur Juncosa i Carbonell. 

No em resta temps: he d'acabar. He dit que no portem sota el braç, que 
jo sàpiga, cap tesi doctoral. Em sap molt de greu. Fa anys m'havien explicat 
que, en alguna facultat, el director de tesi, quan tot just l'alumne obtenia 
del tribunal l'aprovació cum laude, al peu, encara, de la tarima, segons 
costum, l'hi deia amb certa ironia: 


"Doctor: avui, d'aquesta matèria —el tema de la tesi— la persona del 
món que en sap més ets tu." 


Jo, quan acudia a aquest acte i ja que baldament fos només ad hono- 
rem anàveu a promoure'm en grau, havent constatat abans de sortir de casa 
que el meu PC, pel que fa a tesines o treballs acadèmics, patia d'una buidor 
més gran que de queviures la nevera d'un pis d'estudiants, m'he preguntat 
a mi mateix molt severament si existia una matèria en què avui jo era la 
persona del món més ben informada. 

I l'he trobada. Una de sola. I a sobre, ben poc útil per a la humanitat. 

L'única ciència de la qual jo sé més que no ningú en tot el món, i amb 
notable diferència, és jo mateix. Cal dir que en porto molts anys d'estudi. I és 
que jo hauria estat un bon devot al temple de Delfos, on, segons m'han dit, es 
cursava aquesta disciplina: Gnosce te ipsum. lvoBiceovtov, es diu, oi, Joana2 

Perquè, en altres ciències i arts, mai no he passat de dilettante. I això 
que, de vegades —no gaires—, he tingut excel-lents professors. El Josep 
Subirats, per exemple. Subirats va ser professor meu dos anys, al Senat, 
d'una difícil disciplina: la política. No el dret polític. Això, jovenet, ja ho 
havia après a la Facultat. No serveix per a gairebé res. La política sí que és 
més útil. Ho constatem aquests dies, amb singular duresa. La política, que 
no el dret, es governa per uns principis cruels i precisos —i això que, del 
tot, al Senat, no hi pertanyíem. 

Ideològicament al mateix subgrup, veterà ell, generosament s'atansava 
al passerell polític que llavors jo era. 

—De bon començament, espavila't a vigilar els teus companys de par- 
tit. De vigilar els contraris, no pateixis, ja tindràs temps. 

O aquell altre: 

—En política, per molt alt que es trobi el nivell en què tu estiguis, no et 
facis il-lusions: descobriràs que hi ha sempre un altre nivell, damunt teu. És 
allà on es prenen les decisions. 

Bons temes de doctorat, 0i2 I qui sap si també de rectorat, oi, Lluís2 

Tanmateix, poc profit en vaig treure. I així he restat: pobre ignorant de 
ciències i lletres. Això sí, savi en una única disciplina: gnosce te ipsum, 
ciència, certament, per a mi ben últil, condemnada nogensmenys a extin- 
gir-se amb mi, sebollida com jo mateix en aquell rusc de nínxols ben aline- 
ats: cel-les d'un eixam d'insectes sense feina ni brunziments, abelles 
fatigades, quietes i callades, el reialme que, silenciós i pacient, m'espera. 

Repeteixo, moltes gràcies 

ds Discurs d'investidura 


pronunciat pel Dr. Josep Subirats Pifiana 


Per a un ciutadà del costat dels republicans que participà en la Guerra 
Civil, és un honor rebre l'alta distinció que avui em fa la Universitat Rovira 
i Virgili, un honor a qui va sobreviure a la presó de Pilats a una gravíssima 
condemna, dictada pel consell de guerra sumaríssim i d'urgència de 
Tarragona en temps de pau, acabada la guerra. 

Sobre la repressió en la immediata postguerra, ara fa 65 anys, encara hi 
ha molt de silenci, perquè els prop de 800 afusellats només a Tarragona —i 
els milers d'empresonats— tenien denunciants, que ara poden identificar, 
ja que aquells sumaríssims s'han desclassificat. D'aquells sumaríssims es 
dedueixen les ferides que encara sagnen en moltes famílies de víctimes i de 
repressors. Crec que les víctimes han demostrat molta generositat i convin- 
dria tancar les ferides, restituint-los la seva dignitat i honorant la seva 
memòria, però sabent, com es pot saber, qui foren els causants de cada per- 
secució, que res no han de témer perquè o són morts o són fets ja prescrits. 

l els que van declarar a favor dels empresonats: Per a ells, el meu 
homenatge, per la seva honestedat i coratge. 

I les famílies dels presos: Sabem que el pitjor per a un pres és la soli- 
tud. He de dir que la immensa majoria teníem el suport de la família i és 
ben cert que qui és estimat mai no es troba sol. I jo voldria avui, en aquest 
acte solemne, recordar i honorar aquelles famílies que mai no van deixar 
sols els presos que van sobreviure, ni les despulles dels seus quan els afu- 
sellaren. 

Un aspecte que crec insuficientment estudiat és el de la resistència al 
franquisme als anys quaranta, que tingué més empenta quan els nazis per- 
deren la guerra. Les organitzacions resistents estaven integrades aleshores 
per supervivents de la Guerra Civil, alguns, com jo, sortits de la presó a les 
acaballes del 1945. A Catalunya, la pionera d'aquelles organitzacions fou 
la CNT i als anys quaranta la més durament represaliada. Pel que fa als par- 
tits polítics, l'ERC de l'interior —llavors el meu—, del qual puc parlar, va fer 
una forta reviscolada i comptava amb el suport del president Irla i de Tarra- 
dellas. Entre moltes activitats, participàvem en el Consell de la Democràcia 

Catalana, presidit per Josep Pous i Pagès. El 1947 la majoria dels dirigents ja 
érem una altra vegada a la presó. 

L'etapa posterior de les lluites clandestines ja està més estudiada. Però 
encara és més conegut —i més a prop— l'esclat de l'Assemblea de 
Catalunya i del Consell de les nostres Forces Democràtiques, esclat que no 
fou aliè a la nostra candidatura de l'Entesa dels Catalans, que fou un encert 
i un èxit electoral. 

L'Entesa, per bé que posà l'accent en la recuperació de les llibertats, l'alli- 
berament dels encara presos polítics i la sensibilització per aconseguir el res- 
tabliment de la Generalitat de Catalunya, hagué de prendre posició davant 
dels assumptes d'estat. Un d'aquests, que condicionava els altres, era la situa- 
ció econòmica i social en davallada cap a la descomposició. La inflació 
s'acostava al 3090 i el ritme de l'acceleració, a l'estiu del 1977, era del 
44,790. L'Entesa, amb la meva participació, no quedà al marge dels acords 
anomenats Pactes de la Moncloa, de l'octubre seguent, que van reduir la 
inflació a la meitat. L'Entesa, com els socialistes, érem a l'oposició, no al 
govern, però era la nostra obligació mantenir-nos ferms en els nostres objec- 
tius i tenaços per assolir-los, aprofitant la nostra acció parlamentària. No és 
fàcil madurar les decisions, ni prendre-les perquè passin a ser fets, com es féu 
aleshores. Sense influir, com va fer l'Entesa, en el debat del text constitucio- 
nal, l'Estatut podia frustrar-se. Un estatut que s'acordà que elaboraria l'ano- 
menada Comissió dels Vint. Dintre d'aquella Comissió, per la meva part tenia, 
diguem-ne, dues fixacions: el finançament de la Generalitat i les vegueries. 

És clar que sense finançament no hi pot haver autogovern. En aquest 
aspecte tenia un mal record de l'Estatut del 32. Durant la transició encara 
era viva una memòria històrica que colpejava molts caps, recordant-los que 
"Generalitat i Estatut volia dir pagar més impostos" La gent recordava que 
pagava tots els impostos de l'Estat i, a més a més, els impostos propis i els 
recàrrecs sobre els tributs estatals. També contribuia a activar aquella 
memòria el fet que, en acabar-se la guerra, l'any 1939, l'Estat espanyol va 
fer-se càrrec del deute públic català en circulació i va establir un recàrrec 
—que s'anomenava 590 provincias catalanas— sobre els impostos de pro- 
ducte que es pagaven a Catalunya, recàrrec que encara es pagava a la 
dècada dels cinquanta. És a dir: vint anys després d'acabada la guerra. La 
nostra gent se'n recordava i molt. 

Pel que fa al conjunt dels recursos que tindria la Generalitat, m'agrada- 
ria referir-me als impostos cedits i dir que a més dels establerts, igualment 

podrien cedir-se "aquells la cessió dels quals sigui aprovada per les Corts", 
com diu l'Estatut, la qual cosa no impedeix l'article 157 de la Constitució, 
és a dir, tots els impostos estatals que s'acordés. 

Quant a les vegueries, a Sau s'establí la vegueria com a circumscripció 
electoral. Per a decepció meva, en la negociació de l'Estatut a les Corts, del 
projecte de Sau s'exclogué l'elecció del Parlament de Catalunya per vegue- 
ries, es faria —i es fa— provincial. Vam perdre l'oportunitat —i no l'hem 
recuperada— d'iniciar el camí cap a una nova divisió territorial de Catalunya. 

I, finalment, vull recordar que el 23-F d'avui fa 23 anys, Andreu Abelló 
i jo érem president i secretari del nostre grup parlamentari del Senat. Aquell 
dia tos dos érem a Barcelona, però tot seguit vam agafar un avió cap a 
Madrid. Per la capital vam veure ple d'escamots de joves de Fuerza Nueva 
que semblaven els amos dels carrers. Al Senat vam trobar constituit el 
govern de sotsecretaris presidit per Francisco Laina. L'endemà, quan alguns 
senadors —que eren segrestats al Congrés— van tornar al Senat, ni que fos- 
sin d'UCD, deien "nos han tratado como a rojos" No em sorprengué: per 
als partidaris de la dictadura qualsevol demòcrata és un roig. 

l acabo dient que, en atorgar-me tan alta distinció la Universitat Rovira 
i Virgili, a mi em correspon ser-ne digne i prestigiar-la. 


35 


CN Lo EE des 

v P ds d'd'P 4 ú. ge hi i Li 
di a CAI Ce RLU ara 
EO Gra DEA Edit, 


P an - a set n a'ADe Ve 1 
h L dar i Ri ( i Vals arA 
re dela) P DE del Li an af sal ui, Pia L A El 
je LE Ne RJ 


a 


es J 


H 


ss Paraules de benvinguda 
pronunciades pel Dr. Lluís Arola Ferrer 
Rector de la Universitat 


CN Lo EE des 

v P ds d'd'P 4 ú. ge hi i Li 
di a CAI Ce RLU ara 
EO Gra DEA Edit, 


P an - a set n a'ADe Ve 1 
h L dar i Ri ( i Vals arA 
re dela) P DE del Li an af sal ui, Pia L A El 
je LE Ne RJ 


a 


es J 


H 


Em correspon l'honor i el privilegi de donar la benvinguda al nostre 
Claustre Universitari als doctors Xavier Amorós, Josep Antoni Baixeres i 
Josep Subirats. No ho faig només a títol personal, sinó en nom de tots els 
components de la Universitat Rovira i Virgili, els quals, mitjançant els seus 
representants al Consell de Govern, van acordar conferir-los la màxima dis- 
tinció acadèmica que atorga la Universitat. 

El lliurament de la distinció es realitza en aquest acte que acabem de 
celebrar com un Claustre obert per acollir els nous doctors, acte en el qual 
la padrina, la doctora Joana Zaragoza, ha pronunciat en primer lloc la /au- 
datio dels guardonats. Ella ho ha fet per encàrrec directe meu com a vice- 
rectora de la Comunitat Universitària i, per tant, persona que representa 
avui tots els membres de la Universitat Rovira i Virgili. En la seva brillant 
intervenció ha justificat els mèrits en què ens hem basat per atorgar els doc- 
torats honoris causa que avui, 23 de febrer de 2004, volíem lliurar per un 
motiu especial. 

Avui és el primer 23 de febrer després de 25 anys de vigència de la Cons- 
titució de l'Estat espanyol. En certa manera és un dia simbòlic, i per això hem 
volgut fer-lo coincidir amb un acte que per a nosaltres, els universitaris, 
aplega un seguit de símbols. Em permetran que m'expliqui. Hi ha moltes 
maneres de celebrar els aniversaris i diverses raons per a fer-ho. Celebrar els 
25 anys de vigència d'una Constitució a l'Estat espanyol és una fita històrica, 
perquè és la primera vegada a la història de l'Estat que això es possible, la 
qual cosa representa que hem pogut viure un llarg període de pau i democrà- 
cia, situació que històricament no havíem conegut abans. Per als demòcrates, 
per als defensors de la llibertat, per als amants de la pau, per a les persones 
que ens dediquem a la generació i transmissió del coneixement, ens plau 
poder celebrar 25 anys seguits de llibertat, un quart de segle en què hem 
pogut exercir la nostra activitat docent i investigadora sense restriccions, 
totalment lliures, de l'única forma en què és possible formar les persones. 

En la nostra manera de comptar el temps, ens agrada celebrar els 25 
anys d'una efemèride. D'un moment especial com fou l'aprovació d'una 

Constitució després de molts anys d'una terrible dictadura feixista. D'un 
moment emblemàtic en deixar assentada la voluntat dels ciutadans 
d'aquest Estat de voler conviure amb democràcia i llibertat. 

Normalment els aniversaris se celebren el dia en què s'escauen, encara 
que de vegades, per una raó o altra, no es fa exactament el mateix dia. 
L'aniversari de la Constitució s'escau el 6 de desembre, ja ho saben. Nosal- 
tres no vam voler celebrar-ho el mateix dia 6, no per ser diferents, sinó per- 
què volíem donar a la celebració un sentit diferent al que es va donar 
institucionalment. Volíem recordar que la Constitució va ser possible per- 
què molts i molts ciutadans, tot i els llargs anys de dictadura, seguien sent 
demòcrates, no es resignaven al govern totalitari i després de molts anys de 
lluita, cadascú amb les seves possibilitats, van fer possible arribar a una 
situació política que ens va portar a la llibertat. Nosaltres volíem celebrar 
l'aniversari retent homenatge a tots els ciutadans que van fer possible arri- 
bar a la Constitució del 78, perquè és gràcies a ells i a elles, gràcies al seu 
treball, al seu esforç i al seu compromís, que vam poder superar el desgra- 
ciat període del franquisme. 

Per donar-li aquest sentit hem volgut fer l'acte el 23 de febrer, un dia 
també d'aniversari, de trist aniversari en aquest cas, de record de l'intent de 
cop d'estat dels feixistes, que no van acceptar la voluntat majoritària dels 
ciutadans i van intentar tornar-se a imposar per la força de les armes, 
l'única que saben utilitzar, la seva manera inhumana de dominar els altres. 
Celebrar la constitució el 23 de febrer és voler fer-ho significant el que va 
representar històricament i política, i per això hem escollit aquest dia per 
fer la nostra especial celebració, retent homenatge a les persones que ho 
van fer possible. 

Van ser molts els ciutadans i les ciutadanes que van fer possible amb la 
seva lluita i el seu compromís arribar a la Constitució. Em va costar força fer 
una proposta de persones al Consell de Govern que personifiquessin el sen- 
tit que volíem donar a l'acte d'avui, perquè podia triar entre moltes, moltís- 
simes. Em vaig guiar per un criteri: persones del nostre territori que 
haguessin estat senadors, és a dir elegits directament com a representants 
dels ciutadans, durant el període anterior o posterior a la Constitució i que 
haguessin tingut una trajectòria que correspongués clarament al sentit que 
volíem donar a l'acte d'avui. La padrina, doctora Zaragoza, ja ha explicat 
els mèrits dels tres nous doctors, que representen perfectament el sentit de 
l'acte, i per això no cal que torni a repetir-los. 


40 


Heu vist que la col-lació del grau de doctor, quan és un doctorat hono- 
ris causa, està ple de simbolisme. Un simbolisme en certa manera arcaic 
però que avui escau força per l'argument que volem donar a l'acte que 
estem realitzant. Només amb llibertat, amb respecte a les persones, amb 
tolerància, amb la no-discriminació, amb la possibilitat de generar i difon- 
dre el coneixement sense restriccions de cap mena, és possible conviure en 
pau i sentir-nos realment humans. Tots els ciutadans tenim l'obligació de 
fer-ho possible, però especialment els universitaris, que dediquem la nostra 
vida professional a la generació i a la transmissió del coneixement, hem de 
ser ciutadans compromesos amb la defensa d'una societat més justa, més 
lliure, democràtica i tolerant. 

Homenatjar amb el doctorat honoris causa els senyors Amorós, Baixe- 
res i Subirats és una forma de reconèixer els seus mèrits personals i, alhora, 
representa un homenatge col-lectiu a tots i a totes els que, com ells, van fer 
possible el llarg període de pau que hem viscut a l'Estat espanyol, que con- 
fiem que els fanatismes d'un i altre color que reneixen no ens facin tornar a 
perdre. 

Drs. Amorós, Baixeres i Subirats, gràcies per haver acceptat la nostra 
distinció, que més que honorar les vostres persones ens honora a nosaltres 
mateixos, la vostra incorporació al nostre Claustre prestigia la Universitat 
Rovira i Virgili i ens obliga a treballar per ser dignes d'aquest prestigi. 

Avui, amb el màxim reconeixement dels seus mèrits, vostès adquirei- 
xen el compromís de representació de la Universitat Rovira i Virgili, que de 
ben segur realitzaran amb afecte. Rebin l'enhorabona més cordial, en nom 
propi i en nom de tota la nostra comunitat universitària, que des d'avui és 
també la seva. 

Moltes gràcies. 

